Кюн ахшы болсун, сабийле!

Бу дерсде биз «Минги тау» деген текст бла ишлерикбиз.

Этиллик жумушла:

1.текстде тюбеген къыйын сёзлени сёзлюклеге жазып, кёлден билирге;

2.текстни орус тилге кёчюрюрге;

3.текстге 3 соруу къурагъыз.

Минги тау

Россейде бла Европада эм бийик тау Минги тауду. Ол Къабарты-Малкъарны жериндеди. Аны эки тёппеси барды. Кюнбатыш тёппеси тенгизден 5642 метр, кюнчыгъыш тёппеси уа 5621 метр бийикликдеди. Минги тауну къарлы-бузлу башларына гитче Антарктида дейдиле. Жайны ортасында окъуна алайда сууукъду, хауаны температурасы да бек алашады.

Минги тауну кюнчыгъыш тёппесини ортасында тешигини диаметри 200 метр чакълыды, аны теренлиги уа 200-300 метрге жууукъду. Алгъа Минги таугъа ёчюлген вулкан деп тургъандыла. Бусагъатда уа битеу экспетрле аны «жукълап тургъаннга» санайдыла.

Жерни тюп теренинде магма суууйду. Ол а минерал суула чыкъгъан жерлени жылыу бла да, углекислый газ бла да жалчытады, алай бла гара суула къураладыла. Гара суула уа Минги тауну этеклеринде бек кёпдюле. Бир-бир жерледе къаяланы, тиклени жарылгъанларындан кукуртлу газла да чыгъадыла.

Минги тауну къыбыла жанында маятник эм шинтикли канат жолла бардыла. Маятник канат жол 3750 метр бийикликге кётюрюледи. Алайда «Чыккыр» деген аты бла къонакъ юй барды. Ол алтышар адам къалырча онеки жылы вагончукъ бла аш юйдю.

Бюгюнлюкде Минги таугъа чыкъгъанла жолларын алайдан башлайдыла. 4200 метр бийикликде уа «Онбирни ышыгъы» деген бек бийик тау къонакъ юй барды.

Минги тауну этеклери дунияда болмагъан, башха жерлеге ушамагъан аламат курорт жерди. Аны аты Приэльбрусьеди. Ол, тау саржеле бла учаргъа жарагъан, битеу дуниягъа белгили курортду, саулукъ сакълауну, туризмни, профессионал альпинизмни бла экстремал туризмни арасыды.

Приэльбрусье тюрлю-тюрлю конференцияла, форумла, корпоратив тюбешиуле бардырылгъан, аты айтылгъан жерди. Алимле мында тау хауа адамны чархына къалай жарагъанын тинтип ачыкълайдыла. Ала, андан сора да, битимлеге, халкъ мюлкге заран келтирлик табийгъат болумла бла кюрешедиле. Сёз ючюн, бирге жыйылгъан уллу булутланы топла бла чачып, буз жаумазча этедиле. Минги тауда Европада эм бийикде орналгъан геофизика обсерватория да ишлейди.

Ишигизни суратха алып, манга 04.12.2020 дери WhatsApp -да ийигиз.

Сау къалыгъыз!